Misr ahli o’lganlarni xotirlamoqda
Kecha Qohirada nasroniylar va politsiya to'qnashib, 25 kishi, asosan, xristianlar o'lgan. Hukumat tergov boshladi.
Fevral oyida prezident Husni Muborakni hokimiyatdan ag’dargan qo’zg’olondan beri eng qonlisi deb ko’rilayotgan yakshanba kungi to’qnashuv 25 kishini hayotdan olib ketgan. Harbiylar tuzgan Vazirlar Mahkamasi bugun favqulloda majlis o’tkazdi. Bosh vazir Essam Sharaf ta’biricha, bu voqea demokratik qadriyatlarni bir pul qilib, Misrni taraqqiyot yo’lidan qaytaradi. Sharaf nazarida to’qnashuv ajnabiy va ichki g’animlarning kirdikoridir. Ziddiyat minglab nasroniy va ularning tarafdorlari Qohirada davlat televideniyesi binosiga yurish qilib, oy boshida cherkovga qilingan hujumdan shikoyat qilgach avj olgan. Ularning aytishicha, cherkovga hujumni radikal musulmonlar amalga oshirgan. Namoyishchilar binoni qo’riqlayotgan politsiya va askarlar bilan mushtalashishga o’tgan. Harbiy avtomobil odamlarga qarab bosib yurgani oqibatida bir necha kishi o’lgan. Aksariyati nasroniylar. Rasmiylar izohiga ko’ra, namoyish qilganlar qo’lida ham ham qurol, bomba bo’lib, ular ikki politsiyachini o’ldirib, ichki ishlar mashinalariga o’t qo’ygan. Kamida 300 fuqaro jarohatlangan. Bugun yaradorlar kasalxonaga yetkazilganida ham odamlar xavfsizlik kuchlari xodimlariga tosh otgan. O’nlab kishilar hibsga olingan. Misrda 80 million kishilik aholining 10 foizi xristianlar. Ularning shikoyati shundan iboratki, yangi rahbariyat xristianlarni nishonga olayotgan musulmonlar qilmishiga ko’z yummoqda.